CELEX: C2006/294/119
Language: fi
Date: 2006-12-02 00:00:00
Title: Asia T-275/06: Kanne 4.10.2006 — Omya v. komissio

2.12.2006   
            
            
               FI
            
            
               Euroopan unionin virallinen lehti
            
            
               C 294/59
            
         Kanne 4.10.2006 — Omya v. komissio
   (Asia T-275/06)
   (2006/C 294/119)
   Oikeudenkäyntikieli: englanti
   Asianosaiset
   
      Kantaja: Omya AG (Oftringen, Sveitsi) (edustajat: barrister J. Flynn ja solicitor C. Ahlborn)
   
      Vastaaja: Euroopan yhteisöjen komissio
   Vaatimukset
   
               —
            
            
               – Omya vaatii näin ollen, että yhteisöjen tuomioistuin kumoaa päätöksen ja velvoittaa komission korvaamaan Omyan oikeudenkäyntikulut
            
         Oikeudelliset perusteet ja pääasialliset perustelut
   Kantaja vaatii, että 19.7.2006 tehty komission päätös C(2006) 3163 (lopullinen) sulautumaa koskevassa asiassa COMP/M.3796 kumotaan; komissio totesi tässä päätöksessä, että kantajan määräysvallan hankkiminen J.M. Huber Corporationin saostettuun kalsiumkarbonaattiin liittyvässä liiketoiminnassa on yhteismarkkinoille ja Euroopan talousalueesta (ETA) tehdyn sopimuksen toimintaan soveltuva. Lisäksi komissio asetti kantajalle edellytyksiä ja velvollisuuksia, joita sen on noudatettava.
   Kantaja väittää, että (a) komission esiin tuomat kilpailuun liittyvät epäilyt ovat perusteettomat ja että (b) joka tapauksessa kantajalle tosiasiallisesti asetetut korjaustoimenpiteet eivät ole asianmukaiset, että niitä ei voida perustella komission esittämillä seikoilla ja että niillä ei voida savuttaa komission väittämiä tuloksia.
   Kantaja esittää kanteensa tueksi kolme oikeudellista perustetta.
   Ensimmäiseksi kantaja väittää, että komissio teki ilmeisen virheen katsoessaan, että toimenpide rajoittaisi huomattavasti tehokasta kilpailua.
   Toiseksi kantaja väittää, että komissio teki ilmeisen arviointivirheen ja loukkasi suhteellisuusperiaatetta vaatiessaan, että Kuusankosken tehdas on myytävä.
   Kolmanneksi kantaja väittää, että komissio rikkoi olennaisia menettelymääräyksiä, koska se ei arvioinut asianmukaisella tavalla kantajan asiakirja-aineistossaan esittämää näyttöä ja koska se eväsi kantajalta mahdollisuuden saada tutustua kaikkiin asian kannalta merkityksellisiin asiakirjoihin, ja koska se täten loukkasi kantajan puolustautumisoikeuksia.